
A tengerszint potenciálértékének kiszámítása mareográf-adatok alapján tengerrészletekre

A geoidot, a Föld elméleti alakját Gauss (1828) óta kötjük a nehézségi erőtér nyugalmi tengerszinthez legjobban illeszkedő potenciálfelületéhez. Az erőtér leírása gömbfüggvénysorok felhasználásával zajlik, melyek együtthatóit földi gravitációs mérések és műholdak felhasználásával számítják ma már 2000 fok és rend feletti eredményekkel.
A tengerszintet már a XVIII. századtól mérik mareográfok segítségével a kikötőkben, melyet napjainkban egyre több helyen kiegészítenek közeli GNSS-állomások adatai is, amik lehetővé teszik azok pontos helyzetének meghatározását.
Pályamunkámban a mareográfok által rendelkezésre álló adatokból határoztam meg a tengerszinthez tartozó potenciálértéket. Az erre készített program segítségével 25 mareográfhoz tartozó adatsorral dolgoztam, melyek felhasználásával az ötéves átlagtengerszinthez tartozó értékeket számítottam ki. A kapott eredményeket összehasonlítottam az 1980-as geodézia rendszer geoidjának U0 értékével is, megvizsgálva, hogy az egyes mareográfok esetén mekkora az eltérés az elméleti értéktől.
Mivel a mareográfok adatai hosszabb időszakra is elérhetőek, két állomás, a japán Wajima és a spanyol Valencia esetén azt is vizsgáltam, milyen a tengerszint magasságának megváltozása az egyesesetekben elérhető leghosszabb időtartam alatt. Ennek felhasználásával kiszámítottam több öt éves időszakra is a nehézségi potenciál értékét.



